Къэралым и блогер цIэрыIуэхэр КъБР-м щохьэщIэ

«TikTok»-мрэ РосТуризмэмрэ накъыгъэ мазэм къыхалъхьэу ирагъэкIуэкIа «Урысейр егъэцIыху» зэпеуэм нэхъыфIу къыщалъытахэр гъэфIэжыпщIэу Къэбэрдей-Балъкъэрым тхьэмахуэкIэ щагъэхьэщIащ.
Зэпеуэм ипкъ иткIэ #ПокажиРоссию хэштэгым щIэту блогерхэм видео кIэщIхэр трахыурэ я напэкIуэцIхэм къралъхьащ. Iуэхум и жэрдэмщIакIуэхэм я мурадыр къайхъулIауэ къэплъытэ хъунущ. Блогерхэм ди къэралым и щIыпIэ дахэ куэд мазищым къриубыдэу ягъэлъэгъуам и мызакъуэу, абы щызекIуэ хабзэхэмрэ щыIэкIэ-псэукIэмрэ хэIущIыIу ящIащ. Апхуэдэ щIыкIэкIэ, къэралым ис лъэпкъхэм нэхъыфIу зэрыцIыхуну Iэмал ягъуэтащ.
Зэпеуэм нэхъ жыджэру хэта, зи видео нэхъыбэ еплъа блогер 40 иджыблагъэ КъБР-м кърагъэблагъэри, тхьэмахуэкIэ щагъэхьэщIащ, республикэм и щIыпIэ дахэхэм зыщрагъэплъыхьащ. А Iуэхур къызэгъэпэща хъуащ туризмэм зегъэужьынымкIэ «Горная Россия» IуэхущIапIэмрэ КъБР-м и Iэтащхьэ КIуэкIуэ Казбекрэ я фIыгъэкIэ.
Я нэм илъагъум нэхърэ я камерэм трихыр нэхъыбэу щIыналъэм щыIа блогерхэм сурэтрэ видео кIэщIу Интернетым иралъхьам я бжыгъэмрэ ахэр зытеухуахэмрэ куэд дыдэ мэхъу. Ауэ, нэхъыщхьэращи, Къэбэрдей-Балъкъэрыр зымыцIыху, ди щIыналъэм и щIыуэпс хъугъуэфIыгъуэр зымылъэгъуа куэд абыхэм еплъащ икIи телъыджэ ящыхъуащ. Ар къыхощ видеохэм кIэщIатхэ псалъэ гуапэхэм. Дыщогугъ а Iуэхур ди щIыналъэм туризмэм зыщегъэужьыным хуэщхьэпэну!
Щомахуэ Залинэ.
